મીન રાશિ રાશિચક્રની છેલ્લી રાશિ છે, પણ આનંદપ્રમોદમાં આ રાશિનો જોટો જડે એમ નથી. સદા આનંદિત અને ખુશખુશાલ એવી મીન રાશિ જળ તત્વ અને દ્વિસ્વભાવ પ્રકૃતિની રાશિ છે. જળ તત્વને લીધે તેઓ લાગણીશીલ અને સંવેદનાથી ભરપુર વ્યક્તિઓ છે. દ્વિસ્વભાવ પ્રકૃતિને લીધે તેઓ સમય અને સ્થળ મુજબ બદલાયાં કરે છે, આ રાશિના જાતકો જક્કી સ્વભાવના હોય તેવું જલદી બનતું નથી. તેઓની માન્યતા છે કે તેમની કોઈ માન્યતા આખરી નથી. તેઓ બધાં સાથે હળીમળી શકે છે, તેઓના દુશ્મન એકાદ જ હોય છે, બાકીના તેઓના મિત્ર નથી એટલું જ. આ રાશિના જાતકો તબીબી ડોક્ટર બને તો ચોક્કસ નામના મેળવે જ છે, તેનું કારણ તેમનો પ્રેમાળ સ્વભાવ છે. તેઓ દર્દીનું દર્દ આસાનીથી સમજી શકે છે.